‹‹ ራስን በማምለክ ከፍተኛ ደረጃ ላይ ሲደርስ ከፍተኛ የኃይል መጠን ያለውን ኤሌክትሪክ ያስጨብጣል፤ ህገወጡ ሕወሃት በሀገር መከላከያ ሰራዊት ላይ ያደረገው ጥቃትም ይህ ነው›› በባህርዳር ዩኒቨርሲቲ የስነ ልቦና መምህር አውግቸው ሽመላሽ
ባሕር ዳር፡ ኅዳር 1/2013 ዓ.ም (አብመድ) የስነልቦና ጦርነት በተለያዩ መንገዶች ሥራ ላይ ማዋል እንደሚቻል የስነ ልቦና ምሁራን ይገልፃሉ፤ ለዚህ ደግሞ ትልቁ መሳሪያ የሰው ልጅ ጭንቅላት ነው። የብዙ ሰዎችን ጭንቅላት ያሳመነ አስተሳሰብ አሸናፊ መሆኑ አይቀሬ ነው፤ አንድ አካል ጠላት ብሎ ያሰበውን አካል ለማሸነፍ በአስተሳሰብ በልጦ መገኘት ያስፈልጋል፤ በአስተሳሰብ በልጦ ለመገኘት ደግሞ ምክንያታዊነት ብቻውን በቂ አለመሆኑን ነው የስነ ልቦና ምሁራን የሚገልጹት፤ ከምክንያታዊነት በተጨማሪ ስሜቶችን መቆጣጠር እንደሚገባም ይገልፃሉ።አሸናፊ ስነልቦና ያለው አካል ስሜቶቹን የሚቆጣጠር፣ አስቸጋሪ በሆነ ሁኔታ ውስጥ እንኳን መንፈሱ የተረጋጋ ነው፤ ስለሆነም ለማሸነፍ በተረጋጋ የአዕምሮ ሁኔታ ላይ መገኘት ይገባል፡፡ የስነ ልቦና ምሁራን እንደሚሉት አምባገነን ሥርዓትን ማሸነፍ የሚቻለው የሥርዓቱ አራማጆች ወደ እብደት የተጠጋ የስነልቦና ቀውስ ውስጥ ሲገቡ ነው፤ ያኔ ውሳኔዎቻቸው ሁሉ የጭንቀት ይሆንና በስህተት ላይ ስህተት ይጨምራሉ፤ ከጭንቀት ብዛት የራሳቸውን ወዳጆች ሳይቀር ያጠፋሉ።